  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова 3-тӥ коньывуонэ Удмуртиын «Экология» йӧскалык ӵектос улсын «Сохраним лес» огъяросси акци ортчоз. Удмуртиын улӥсьёслы ужрадэ пыриськыны ӵекто. Волонтёръёс 12 сюрслэсь трос лысо будосъёс мерттозы. Со сярысь улосвыл тӧролэн но кивалтэтлэн пресс-службазы ивортӥз. « Али элькунысь вань ёросъёсын нюлэсэз выльдон ужъёс мыно, отчы асмылкыдчиос пырисько. Сӥзьыл ӵоже волонтёръёслы луыса Удмуртиын 181 сюрс пала выль писпуос будозы. Нюлэс мерттон нуналъёс сярысь интыысь нюлэсвылэтъёсысь тодыны луэ » Денис Удалов, Удмуртиысь инкуазь узырлыкъёсъя но инкуазез утёнъя министр Акцилэн валтӥсь ужрадэз Якшур-Бӧдья нюлэсвылэтын радъяськоз. Пыриськисьёслы кышкыттэмлыкъя валэктонъёс сётозы, писпуосты шонер мерттыны дышетозы. Вань кулэ тӥрлыкъёсты но мерттосъёсты радъясьёс сётозы, нош ужъёсты быдэстэм бере ческыт сюдозы. Волонтёръёсты акци ортчон интыозь дунтэк нуозы. Автобус Удмуртиысь инкуазь узырлыкъёсъя но инкуазез утёнъя министерстволэн юртэз дорысь (Ижкар, Карл Маркс нимо урам, 431а) 9 часын вырӟоз. Акцие пыриськыны мылкыд карисьёс 8 (3412) 72-82-87 номеръя жингыртыса гожтӥськыны яке ozvl@mpr.udmr.ru электрон почтае куриськон кельтыны быгато. Волонтёр часъёсты басьтон понна чӧлсконпусъя гожтӥськыны кулэ. Тодэ вайытом, Удмуртиын 2023-тӥ арын йӧскалык ӵектосъя 10 сюрс 600 гектар нюлэсэз выльдыны малпало. Та дырлы 59 процентэз чакланъёс быдэстэмын ни. Сӥзьыл 5,6 сюрс гектар вылэ писпуос мерттозы. Вить ар ӵоже элькунын 47 сюрс 497,8 гектар нюлэсэз выльдӥзы. Мерттэм сиклэн быдӟалаез быремезлэсь но корамезлэсь котькуд ар 10 процентлы будэ. Тегъёс: Экология нюлэс писпуос мерттӥськон Удмуртия  